
Uznesenie Krajský súd v Bratislave v senáte zloženom z predsedníčky senátu JUDr. Jany Richterovej a sudcov JUDr. Juraja Považana a Mgr. Jaroslava Šupu v spore žalobcu: O. K., nar. XX.XX.XXXX, zomrelý 19.1.2016, trvale bytom O., T. Č.. XX, proti žalovaným: 1/ Rozhlas a televízia Slovenska, so sídlom v Bratislave, Mýtna č. 1, IČO: 47 232 480 a 2/ Hlavné mesto Slovenskej republiky Bratislava, o určenie vlastníckeho práva, vedeného na býv. Okresnom súde Bratislava I sp. zn. 7C/184/2008, takto rozhodol: Odvolací súd p o k r a č u j e v spore s právnymi nástupcami neb. žalobcu: 1/ I. T. R. R., nar. XX.X.XXXX, bytom X.-XXXX U., G. L. J. XX, X., 2/ O. K., nar. XX.XX.XXXX, bytom XXXX H., Š. a 3/ T. K., nar. XX.X.XXXX, bytom X.-XXXX J., Z. XX. Odvolací súd p o k r a č u j e v konaní s právnym nástupcom žalovaného 1/: Slovenská televízia a rozhlas, so sídlom v Bratislave, Mlynská dolina, IČO: 56 398 255. odôvodnenie: 1. V priebehu odvolacieho konania, iniciovaného neb. žalobcom proti rozsudku býv. Okresného súdu Bratislava I sp. zn. 7C/184/2008-209 zo dňa 24.11.2011 došlo k úmrtiu žalobcu dňa 19.1.2016. 2. Z osvedčenia L. I., notára so sídlom v Bruseli zo dňa 31.1.2017 vyplýva, že dedičmi po neb. žalobcovi sú jeho manželka I. T. R. R. a synovia O. a T. K.. 3. Podľa § 378 ods. 1 CSP na konanie na odvolacom súde sa primerane použijú ustanovenia o konaní pred súdom prvej inštancie, ak tento zákon neustanovuje inak. 4. Podľa § 63 ods. 1 CSP ak strana zomrie počas konania skôr, ako sa konanie právoplatne skončí, súd posúdi podľa povahy sporu, či má konanie zastaviť, alebo či v ňom môže pokračovať. 5. Podľa § 63 ods. 2 CSP v konaní súd pokračuje najmä vtedy, ak ide o majetkový spor. Súd rozhodne, že v konaní pokračuje s dedičmi strany, prípadne s tými, na ktorých podľa výsledku dedičského konania prešlo právo alebo povinnosť, o ktorú v konaní ide, a to len čo sa skončí konanie o dedičstve. 6. Smrť strany sporu (fyzickej osoby) je právna skutočnosť, s ktorou je spojený zánik právnej subjektivity (§ 7 ods. 2 OZ) i zánik jej procesnej subjektivity (§ 61 CSP) ako jednej z procesných podmienok. V prípade úmrtia fyzickej osoby počas súdneho konania preto súd podľa povahy sporu zváži, či bude v konaní pokračovať alebo konanie zastaví. V majetkových sporoch koná ďalej s dedičmi zomrelej strany ako s jej právnymi nástupcami.
7. Odvolací súd v spore o určenie vlastníctva k nehnuteľnostiam, výsledok ktorého má vplyv na pozostalosť poručiteľa, podľa § 63 ods. 2 CSP rozhodol o pokračovaní s dedičmi neb. žalobcu. 8. Podľa § 30 ods. 1) zák. č. 157/2024 o Slovenskej televízii a rozhlase Rozhlas a televízia Slovenska zriadená podľa doterajších predpisov sa ku dňu účinnosti tohto zákona zrušuje. Slovenská televízia a rozhlas sa ku dňu účinnosti tohto zákona stáva právnym nástupcom Rozhlasu a televízie Slovenska a preberá všetky jeho práva a povinnosti ku dňu účinnosti tohto zákona. 9. Odvolací súd s ohľadom na zánik žalovaného 1/ ku dňu účinnosti citovaného zákona (1. júl 2024) rozhodol tiež o pokračovaní v spore s právnym nástupcom tejto právnickej osoby (§ 64 CSP). 10. Rozhodnutie bolo prijaté senátom odvolacieho súdu pomerom hlasov 3:0. Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP).

